কবি হাফিজ রশিদ খান প্রায় তিন দশকের পথচলায় একটা নিজস্ব কবিভাষার মিনার গড়ে তুলেছেন নীরবে, নিভৃতে। পাশাপাশি উপস্থাপন করে চলেছেন পার্বত্য চট্টগ্রামের আদিবাসী জনগোষ্ঠীর সুখ-দুঃখ ও আনন্দ-বেদনায় বেঁচে থাকার ভাষ্যও। কবিতা ও গদ্যের নিবিড় প্রতিবেশিতায় হাফিজ রশিদ খান তুলে ধরেছেন তার দুই সংবেদনের জগৎ। ১৯৯৭ সালে প্রকাশিত আদিবাসী কাব্য বাংলাদেশে তাঁকে পরিচিতি দেয় আদিবাসী জীবনের প্রথম কাব্যকাররূপে। পাশেই প্রবহমান ছিল বাংলাদেশের বৃহত্তর জীবনের পারিপার্শ্বিকতা থেকে উঠে আসা গভীর মনস্তাপ; রাগ-অনুরাগের বিভিন্ন অরক্ষিত ভুবন। তারই দ্বার উন্মোচনের সাক্ষ্য নিয়ে এ পর্বের কবিতাগুলোর একত্র সমাবেশের প্রথম ঝলক : ঘূর্ণির গোয়েন্দা ঘেরা...